Megjelentek a Nemzeti Együttműködési Alap 2026. évi összevont és egyszerűsített pályázati kiírásai
2025-10-06 10:00 - 2025-11-19 14:00 (Europe/Budapest)
Szeptember első napján megjelentek a Miniszterelnökség által biztosított forrásból a Nemzeti Együttműködési Alap 2026. évi pályázati kiírásai.
A pályázatok célja a civil szervezetek alapcél szerinti közösségteremtő, a közösség érdekében végzett tevékenységéhez kapcsolódó költségeinek biztosítása, a civil társadalom erősítése, a civil szervezetek társadalmi szerepvállalásának segítése a működési költségeihez való hozzájárulás, illetve szakmai programjai megvalósításának támogatása révén.
Az egyszerűsített pályázati kiírás október 20-án jelenik meg, beadási határideje pedig november 19. Itt az igényelhető összeg minimum 100 ezer és maximum 400 ezer forint között mozog, illetve a szervezet éves bevételi értékhatára 7 millió forint.
A pályázatok beadási időszakai:
A „Civil szervezetek működésének biztosítására vagy szakmai programjának megvalósítására és működésének biztosítására fordítható összevont támogatás 2026.” című kiírásra 2025. október 6. 10.00 – 2025. november 5. 14.00 között lehet pályázni.
A „Helyi és területi hatókörű civil szervezetek egyszerűsített támogatása 2026.” című pályázati kiírás tekintetében 2025. október 20. 10.00 – 2025. november 19. 14.00 között adható be pályázat.
A pályázatokat a Nemzetpolitikai Informatikai Rendszeren keresztül (NIR) lehet benyújtani.
A pályázati kiírások és a kapcsolódó dokumentumok letölthetőek a https://civil.info.hu/nea/kezdolap/palyazatok/index.html, illetve a www.bgazrt.hu oldalakon.
A határon túli civil szervezetek mind az öt kollégiumban (Mobilitás és Alkalmazkodás Kollégiuma, Közösségi Környezet Kollégiuma, Nemzeti Összetartozás Kollégiuma, Társadalmi Felelősségvállalás Kollégiuma, Új Nemzedék Kollégiuma) önállóan csak az összevont pályázati kategóriában pályázhatnak szakmai programjaiknak és működési költségeiknek támogatására, feltéve, hogy társpályázóként korábban már a támogatás kedvezményezettjei voltak.
Egy pályázó szervezet csak egy kollégium összevont pályázati kiírására, azon belül is egy kategóriára nyújthat be pályázatot. Az összevont kategórián belül a pályázóknak el kell dönteniük, hogy csak a működésükhöz vagy a működésükhöz és a szakmai tevékenységükhöz is igényelnek támogatást.
Egy pályázó alapesetben egyetlen pályázatot nyújthat be. Ez alól akkor van kivétel, ha egy magyarországi szervezet egy határon túli partnerszervezettel együttesen pályázik.
A pályázatok lebonyolításával kapcsolatos feladatokat a Bethlen Gábor Alapkezelő Zrt. látja el.
